Fit-28 ta' Ottubru 2019, il-Georgia sfat vittma ta' attakk ċibernetiku mmirat li kkawża ħsara lill-infrastruttura soċjali u ekonomika tagħhom. L-Unjoni Ewropea u l-istati membri tagħha jesprimu t-tħassib tagħhom dwar l-attakk ċibernetiku, li wera nuqqas ta' rispett għas-sigurtà u l-istabbiltà fiċ-ċiberspazju u jdgħajjef l-iżvilupp ta' benefiċċji politiċi, soċjali u ekonomiċi pprovduti mill-Internet u l-użu tat-Teknoloġiji tal-Informazzjoni u tal-Komunikazzjoni (ICTs). Illum, l-Unjoni Ewropea u l-istati membri tagħha jikkundannaw l-attakk ċibernetiku u ser ikomplu jassistu lill-Georgia biex iżżid ir-reżiljenza ċibernetika tagħha. Ninsabu mħassba dwar iż-żieda fl-imġiba irresponsabbli u destabilizzanti fiċ-ċiberspazju u ser inkomplu nindirizzaw l-isfidi li jġib miegħu ċ-ċiberspazju kemm internament kif ukoll għall-politika estera u ta' sigurtà tagħna. L-Unjoni Ewropea u l-istati membri tagħha jappellaw lill-komunità internazzjonali biex tkompli ssaħħaħ il-kooperazzjoni tagħhom favur ċiberspazju globali, miftuħ, stabbli, paċifiku u sigur fejn id-drittijiet tal-bniedem u l-libertajiet fundamentali u l-istat tad-dritt japplikaw b'mod sħiħ. L-Unjoni Ewropea u l-istati membri tagħha jissottolinjaw l-impenn tagħhom li jkomplu jippromwovu mġiba responsabbli fiċ-ċiberspazju permezz tal-applikazzjoni tad-dritt internazzjonali, in-normi ta' mġiba responsabbli tal-istat, il-miżuri ta' bini ta' fiduċja reġjonali u permezz tal-qafas tal-UE għal rispons diplomatiku konġunt għal attivitajiet ċibernetiċi malizzjużi. Nappellaw lill-komunità internazzjonali biex tkompli tikkontribwixxi għall-paċi u s-sigurtà internazzjonali billi timplimenta l-kunsens eżistenti bbażat fuq ir-rapporti tal-2010, l-2013 u l-2015 tal-Grupp ta' Esperti Governattivi tan-Nazzjonijiet Uniti fil-Qasam tal-Informazzjoni u t-Telekomunikazzjoni fil-Kuntest tas-Sigurtà Internazzjonali (UNGGE) u biex tavvanza l-kooperazzjoni biex jissaħħaħ dan il-kunsens fin-Nazzjonijiet Uniti u f'fora internazzjonali oħra adatti.